
Narvas Raekoja plats ja Raekoja plats 1 asuvate maa-alade osade
tasuta kasutusse andmine (AS Nordecon Ehitus)
1. ASJAOLUD JA MENETLUSE KÄIK

Narva Linnavalitsuse Linnavara- ja majandusametile laekus taotlus AS-ilt Nordecon Ehitus, registrikood 10210032, milles palutakse anda kasutusse linnamaa osa Narvas aadressil Raekoja plats ja Raekoja plats 1 perioodiks veebruarist 2010 kuni juunini 2011 ajutiste ehitiste paigaldamiseks Narva kolledži uue hoone ehitustööde korraldamisel. Linna huvi seisneb uue hoone valmisehitamises.
AS-i Nordecon Ehitus taotlust arutati Narva Linnavalitsuse linnavarakomisjoni istungil 03.02.2009. a (protokoll nr 1) ning otsustati:
1. Anda AS-ile Nordecon Ehitus, registrikood 10210032, avalikku enampakkumist korraldamata tasuta kasutusse Narvas Raekoja plats (katastritunnus 51101:002:0077) ja Raekoja plats 1 (katastritunnus 51101:002:0092) asuvate maa-alade osad perioodiks veebruarist 2010 kuni juunini 2011 ajutiste ehitiste paigaldamiseks Narva kolledži uue hoone ehitustööde korraldamisel tingimusel, et AS Nordecon Ehitus taastab ehitustööde lõppedes juurdepääsuteed, asfaltkatte ning heakorrastab kasutusse saadud maa-alad. 
2. Narva Linnavalitsuse Linnavara- ja majandusametil esitada punktis 1 nimetatud otsus Narva Linnavalitsuse istungile korralduse vastuvõtmiseks.

2. ÕIGUSLIKUD JÄRELDUSED

Kohaliku omavalitsuse korralduse seaduse § 30 lõike 1 punkti 2 kohaselt linnavalitsus lahendab ja korraldab kohaliku elu küsimusi, mis volikogu määruste või otsustega või valla või linna põhimäärusega on pandud täitmiseks valitsusele.
Narva Linnavolikogu 21.06.2005 määruse nr 20/57 „Linnavara eeskiri” (edaspidi ka Eeskiri) punkti 48 kohaselt Narva linna omandis oleva vallasvara ja kinnisvara teisele isikule üürilepingu, rendilepingu või tasuta kasutamise lepingu alusel üleandmise korra sätestab Narva Linnavolikogu.
Narva Linnavolikogu 17.03.2005.a määruse nr 14/52 “Linnavara kasutusse andmise kord” (edaspidi ka Kord) punkti 5.1.2 kohaselt otsustuse linnavara kasutusse andmise kohta kinnisasjade kasutusse andmisel võtab vastu linnavalitsus – kasutusse andmisel tähtajaga 1 (üks) aasta või kauemaks, kuid mitte kauemaks kui 25 (kakskümmend viis) aastat. Korra punktide 46, 46.4, 7.2, 7.2.7 alusel avaliku enampakkumiseta või eelläbirääkimistega pakkumiseta võib anda kasutusse linnavara, mis antakse kasutusse linna huvidest tulenevatel juhtudel (antud juhul uue hoone ehitamine) ning vastavalt Korra punktile 47 linnavara enampakkumiseta kasutusse andmise otsustus võetakse vastu tulenevalt Korra punktist 5. Seega, eelnimetatud maa-alade enampakkumiseta kasutusse andmise otsustuse võtab vastu Narva Linnavalitsuse Linnavara- ja majandusamet, Narva Linnavalitsusel tuleb aga vastu võtta otsustus antud maa-alade tasuta kasutusse andmise kohta, kuna Korra punktide 7.2, 7.2.7 kohaselt üksnes linnavalitsuse korraldusega võib linnavara linna huvidest tulenevatel juhtudel kasutusse anda tasuta või „Üüritasu arvestuse metoodilise juhendiga” ette nähtust madalama tasu eest tähtajaga kuni 5 aastat või määramata ajaks. 

Eeskirja punkti 53 kohaselt vara annab kasutusse vara bilansiline valitseja. Korra punkti 49 kohaselt linna nimel sõlmib kasutuslepingu kohaliku omavalitsuse asutus, kelle bilanssi nimetatud linnavara kuulub. Antud juhul sõlmib Narva linna nimel tasuta kasutamise lepingu Narva Linnavalitsuse Linnavara- ja majandusamet kui Raekoja platsi ja Raekoja plats 1 bilansiline valdaja.

3. OTSUS

3.1. Anda AS-ile Nordecon Ehitus, registrikood 10210032, tasuta kasutusse Narvas Raekoja plats (katastritunnus 51101:002:0077) ja Raekoja plats 1 (katastritunnus 51101:002:0092) asuvate maa-alade osad tagasiulatavalt perioodiks veebruarist 2010 kuni juunini 2011 ajutiste ehitiste paigaldamiseks Narva kolledži uue hoone ehitustööde korraldamisel tingimusel, et AS Nordecon Ehitus taastab ehitustööde lõppedes juurdepääsuteed, asfaltkatte ning heakorrastab kasutusse saadud maa-alad.
3.2. Narva Linnavalitsuse Linnavara- ja majandusametil sõlmida AS-iga Nordecon Ehitus punktis 3.1 nimetatud maa-alade tasuta kasutusleping.

4. RAKENDUSSÄTTED

4.1. Narva Linnavalitsuse Linnavara- ja majandusametil teha korraldus teatavaks AS-ile Nordecon Ehitus
4.2. Korraldus jõustub seadusega sätestatud korras.

4.3. Korraldust võib vaidlustada, esitades kaebuse Tartu Halduskohtu Jõhvi kohtumajale 30 päeva jooksul arvates Narva Linnavalitsuse poolt korralduse teatavakstegemist.

Tarmo Tammiste 




 



linnapea





Ants Liimets










linnasekretär
